***J E G Y Z Ő K Ö N Y V***

**Készült:** Hajdúszoboszló Város Önkormányzata Képviselő-testületének 2021. december 16-án 16.00 órakor kezdődött általános közmeghallgatásáról.

A közmeghallgatáson 6 állampolgár volt jelen.

**Jelen vannak:** Czeglédi Gyula polgármester, Biró Anita, Harsányi István, Jónás Kálmán, Kocsis Róbert, Kanizsay György Béla, dr. Kovács Gergely, Majoros Petronella, Marosi György Csongor, Máté Lajos, Mester József, dr. Sóvágó László képviselők, dr. Korpos Szabolcs jegyző, dr. Sléder Tamás aljegyző; Bárdos Ilona gazdasági irodavezető; Varga Imre humán-közszolgáltatási irodavezető; Szilágyiné Pál Gyöngyi városfejlesztési irodavezető; Dede Erika egészségügyi, szociális irodavezető; Fehér Adrienn technikus, Molnár Viktória jegyzőkönyv-vezető; valamint érdeklődő állampolgárok.

**Czeglédi Gyula:** Köszöntötte a megjelent állampolgárokat, majd a közmeghallgatás menetéről, szabályairól szólt. Csak a köz érdekét érintő ügyekben lehet kérdést feltenni.

**Galyas István Krisztán, Hársfa u. 19.:** A Hajdúszoboszlói Roma Nemzetiségi Önkormányzat nevében megköszönte a testület munkáját és támogatását, valamint munkahelyteremtéssel kapcsolatos kérdéseket tett fel.

**Czeglédi Gyula:** Köszöni a hozzászólást, jelenleg nem tud olyan pályázati lehetőségről, amely a roma közösségnek szólna speciálisan, de keresik a munkahelyteremtés lehetőségeit. Javasolja, hogy Államtitkár Úr fogadóóráján is vessék fel ezt a kérdést.

**Soós Sándor, Szabó László zug 10/A.:** Amiatt vette a bátorságot a mai meghallgatáson való részvételre, mert több mint négy évvel ezelőtt a Hajdúszoboszló Turizmusáért Alapítvány nevében levéllel kereste meg az önkormányzatot, hogy az alapítvány szeretne egy turizmus emlékművet felállítani a város fürdő övezetében, melynek a finanszírozását is vállalta. Akkor elutasítást nem kapott, a válasz az volt, hogy majd a későbbi rendezési tervek, a park kiépítés, sétány felújítás és a többi kapcsán születik válasz. Közben már a park felújítása nagyrészt befejeződött, a Mátyás király sétányhoz hozzáfogtak, de erre a négy és fél éves felvetésre a mai napig nem kapott sem elutasítást, sem jóváhagyást. Az akkori önkormányzat több felvetéséhez pozitívan állt az alapítvány, idén ismét megemlítette Polgármester Úrnak a kérést levélben, választ azóta sem kapott.

**Czeglédi Gyula**: Ez az előző ciklusban elindult kezdeményezés és ugye azzal kapcsolatban is ha jól emlékszem több verzió megmutatkozott és volt egyeztetés erről az emlékműről. Én azt gondolom, hogy ez a gondolatiság nem szorult még ki erről a területről, nyilvánvalóan kell hozzá egy szándék, egy akarat és nyilvánvalóan forrás elkülönítésre van szükség, úgyhogy én azt javaslom, hogy akár magánszemélyként, vagy akár a Vendéglátó Egyesületen keresztül egyfajta kezdeményezés érkezzen a város vezetéséhez. Korábban is sok vitát váltott ki, hogy hogy nézzen ki, hova kerüljön ez az emlékmű, tehát nem annyira egyszerű volt ennek a megvalósítása sem vagy annak az elindítása. Dehát kétségtelen tény, hogy az utóbbi két évben ugye itt azért elég sok racionalitást kellett végiggondolni a tekintetben, hogy mire is fogja futni a város kasszájából, mi az, amire pályáznunk kell. Dr. Sóvágó László polgármestersége alatt is azért én emlékszem, hogy voltak tájékoztatók, hogy mi fog a sétányon történni. Arról is volt tájékoztató, amikor változások vagy korrekciók történtek abban az eredeti tervben, én magam személyesen jártam végig az érintetteket, tehát valamennyi szálloda tulajdonosával leültem, bemutattam a képeket, hogy mi fog ott történni és nyilván ennek a projektnek a kommunikációjának van egy felelőse, aki szerintem a következő időszakban fogja tenni a dolgát és a nyilvánosságot az adott részletekről tájékoztatni fogja. Azt szeretném kérni, hogy legyenek szívesek egy kezdeményezést hivatalosan írásban eljuttatni ezzel kapcsolatban a képviselő-testülethez és akkor azt meg tudjuk nézni, hogy adott költségvetési évben milyen mozgástér van erre.

**Grimm Bernadett, Ady Endre u. 98/C.:** Helyi vállalkozóként örömét és elismerését fejezte ki a városban megvalósult beruházások miatt. Továbbá a vállalkozása nevében felajánlást tett az önkormányzatnak, mely szerint szerepet vállalnának a Bihari utcai játszótár korszerűsítésében, világításfejlesztésében, illetve néhány okospad kihelyezésében.

**Czeglédi Gyula**: A testület nevében nagy örömmel fogadja a felajánlást. Minden támogatást szívesen fogadnak, ami a lakosság részéről érkezik.

**Dr. Kovács Béláné, a Hajdúszoboszlói Polgári Olvasókör elnöke**: Köszönetét fejezte ki az önkormányzatnak az egész éves támogatásért, valamint azért, hogy szerepet kaptak a városi programokban. Reményét fejezte ki abban, hogy Hajdúszoboszló Város Önkormányzata 2022-ben is támogatja őket.

**Czeglédi Gyula**: Arról biztosította, hogy a város lehetőségeihez mérten továbbra is támogatják a civil szervezeteket 2022-ben is.

**Gálosi Gergely, Szík u. 6.**: A korábbi hajdúszoboszlói kirakodóvásár üzemeltetőjeként azzal a kéréssel fordult az Önkormányzathoz, hogy árusítás céljára terület biztosítsanak neki. Igény van rá, az látható.

**Czeglédi Gyula**: Megvizsgálhatjuk ezt az igényt, de én azt javaslom, hogy egy írásbeli igényt nyújtson be az önkormányzathoz, hogy szeretne valahol ilyet működtetni, lehet, hogy jó lenne, ha meg is nézné, hogy hol lehetnek olyan területek, ahol jónak találja, aztán nyilván majd a szakemberek megvizsgálják, hogy melyik az, amely szóba jöhet.

**Gálosi Gergely**: A fürdő parkban lévő egyik pavilont kinézte magának, kis változtatással igénybe tudná venni ruhák árusítására.

**Czeglédi Gyula**: Lehet rá pályázni, de nem biztos, hogy erre a célra való az a pavilon. Érdemes lenne körbenézni a városban. Felkéri a városfejlesztési irodát, vizsgálja meg, hogy hol lehet olyan területet találni, ahol ez a tevékenység folytatható.

**Gálosi Gergely**: Nincs ilyen a városban, már körbenézett. Nem fogadja el a választ.

A képviselő-testület a választ 9 igen szavazat mellett (Czeglédi Gyula, Harsányi István, Jónás Kálmán, Kocsis Róbert, Kanizsay György Béla, dr. Kovács Gergely, Majoros Petronella, Marosi György Csongor, Mester József), tartózkodás és ellenszavazat nélkül elfogadta (a döntéshozatalban 9 fő vett részt) és a következő határozatot hozta:

**192/2021. (XII. 16.) Képviselő-testületi határozat**

Hajdúszoboszló Város Önkormányzatának Képviselő-testülete a polgármester Gálosi Gergely kérdésére adott válaszát, és felkéri a Hivatal Városfejlesztési Irodáját, hogy vizsgálja meg annak lehetőségét, hogy a városban hol lehetne üzemeltetnie a vállalkozónak ezt a tevékenységet.

Határidő: folyamatos

Felelős: polgármester

**Borbély Szabó Sándor, Diófa u. 57.:** Az Aero Klub HSE képviseletében megköszönte az idei támogatásokat, valamint beszámolt a klubban történt személyi változásokról, továbbá ismertette a szervezet jövő évi programjait, amelyre meghívta a képviselő testület tagjait és hajdúszoboszlói civil szervezeteket is.

**dr. Korpos Szabolcs**: Írásban érkezett egy közmeghallgatási kérdés, Vaskó Istvánné Vasvári P. u. 40. szám alatti lakostól, egészségügyi, szociális irodavezető asszony ismerteti a kérdést és a rá adott választ.

**Dede Erika**: A kérdés: „*Tisztelt képviselő-testület! Tisztelt jegyző úr! Nem tudok részt venni a közmeghallgatáson, ahol szerettem volna választ, illetve nem is azt, hanem elsősorban megoldást kérni az egészségházban fennálló lehetetlen állapot megszüntetésére. A probléma mindenki előtt ismert, nem lehet időpontot kérni telefonon, épp ezért időről időre fokozódik a lakosokban a feszültség, hiszen hasztalan töltik az idejüket, mégsem jutnak időponthoz. Sokan szívesen intézik el az időpont kérést személyesen, amikor vásárlásaik intézése közben a városközpontban tartózkodnak. De ez nem lehetséges. Kérdésem: miért nem szerelnek fel a recepcióra egy kaputelefon-szerűséget, amelynek egyik állomása a recepción, a másik meg az épületen kívül, a falon van. Biztosan lehet a kereskedelemben olyan készüléket kapni, amelyen kezelőgomb van, a recepción lenne elhelyezve. Ennek használatával csökkenthető lenne a felesleges időpocsékolás, várakoztatás és a telefon sem csörögne folyamatosan és hiába az időpont kérés miatt. Minimális költség a beszerelés, kis szervezés és a telefont használva fertőződés lehetősége a páciensekkel és a recepción dolgozók között nincs. Tulajdonképpen nem választ, hanem intézkedést várok*.”

A kérdést továbbították dr. Sóvágó Judit megbízott JEC-igazgatónak, aki az alábbi választ küldte: „*Vannak olyan szakrendelések, amelyekre a recepciós kolleganők adnak időpontot, őket relatív könnyű telefonon elérni. Vannak viszont olyan szakrendelések, ahol időpontot a rendelést vezető szakorvos ad, azért választjuk többen ezt, mert az orvos tudja eldönteni, hogy a betegnek tud telefonon segíteni vagy személyesen kell megjelennie a rendelésen. Például gyógyszerfelírás, leletek bemutatása céljából nem kell befáradnia az épületbe, viszont ezen megbeszélések alatt foglalt a telefonvonal, nem tudnak mindenkit elérni. Előfordul olyan szituáció is, amikor az orvos beteget vizsgál, akkor sem tud időpontot adni. Ebben az esetben, ha az asszisztens fel tudja venni a telefont, annyit tud közölni, hogy az orvos körülbelül mikor lesz elérhető. A fenti nehézség azonban 2022. január 1-től valószínűleg meg fog szűnni, mert 2021. december 31-ig fog előreláthatólag működni jelenlegi formában a bejárati ajtónál üzemelő triázs, addig pedig a lakosság szíves türelmét, megértését kérjük. Tisztelettel: Dr Sóvágó Judit megbízott intézményvezető*”.

A képviselő-testület a választ 11 igen szavazat (Biró Anita, Czeglédi Gyula, Harsányi István, Jónás Kálmán, Kocsis Róbert, Kanizsay György Béla, Majoros Petronella, Marosi György Csongor, Máté Lajos, Mester József, dr. Sóvágó László), és 1 tartózkodás (dr. Kovács Gergely) mellett elfogadta (a döntéshozatalban 12 fő vett részt) és a következő határozatot hozta:

**192/2021. (XII. 16.) Képviselő-testületi határozat**

Hajdúszoboszló Város Önkormányzatának Képviselő-testülete elfogadja a Járóbeteg-Ellátó Centrum Vaskó Istvánné kérdésére adott válaszát.

Határidő: azonnal

Felelős: polgármester

A közmeghallgatás 16.53 órakor befejeződött.

K.m.f.

***Czeglédi Gyula Dr. Korpos Szabolcs***

***polgármester jegyző***